આ ત્રણેય રચનાઓ જેમના નામે બોલે છે તેવા ખુમારી અને ખુદ્દારીભરી ગઝલોના સર્જકનું મૂળ નામ તો અલવી જલાલુદ્દીન સઆદુદ્દીન, પણ ગુજરાતી ગઝલની દુનિયા તેમને ‘જલન માતરી’ના નામે ઓળખે છે. હાલમાં જ ૮૩ વર્ષનું લાંબું આયુષ્ય ભોગવીને આ આલાગ્રાન્ડ શાયર જન્નત નશીન થયા છે. એ સાથે જ ગુજરાતી ગઝલ આકાશનો મરીઝ, શૂન્ય અને ઘાયલનો સમકાલીન છેલ્લો સિતારો પણ ખરી પડ્યો. ગુજરાતી ગઝલવિશ્વને જે કેટલીક અમર રચનાઓમાં મળી તેમાં જલન સાહેબનો ફાળો કેટલો તેના પુરાવા આપવાની જરૃર નથી. કેમ કે, તેમની અનેક રચનાઓ સમયની સાથે કહેવત અને લોકોક્તિનું સ્વરૃપ લઈ લે એટલી સચોટ અને મર્મવેધી સાબિત થઈ છે.